JMT กำไรปี 58 อยู่ที่ 94.64 ลบ. ลดลง 22% จ่อปันผล 0.16 บ./หุ้น XD 12 เม.ย.นี้
JMT เผยกำไรปี 58 อยู่ที่ 94.64 ลบ. ลดลง 22% จากปีก่อนมีกำไร 120.61 ลบ. หลังต้นทุนพุ่ง ขณะที่ประกาศจ่ายปันผล 0.16 บ./หุ้น XD 12 เม.ย.59 กำหนดจ่ายปันผล 6 พ.ค.59
23 ก.พ. 2559

บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT รายงานผลการดำเนินงานประจำปี 58 สิ้นสุดวันที่ 31 ธ.ค.58 (รวมบริษัทย่อย) มีกำไรสุทธิ 94.64 ล้านบาท หรือมีกำไรสุทธิ 0.27 บาทต่อหุ้น ลดลง 22% จากช่วงเดียวกันของปีก่อนที่มีกำไรสุทธิ 120.61 ล้านบาท หรือมีกำไรสุทธิ 0.40 บาทต่อหุ้น
ทั้งนี้ผลการดำเนินงานในช่วงดังกล่าวที่มีกำไรลดลงเนื่องบริษัทมีต้นทุนขายสำหรับปี 2558 เท่ากับ 315.63 ล้านบาท เปรียบเทียบกับปีก่อน ซึ่งเท่ากับ 228.28 ล้านบาท เพิ่มขึ้น 87.35 ล้านบาท ขณะเดียวกันบริษัทมีค่าใช้จ่ายในการขายและบริหารในปี 2558 เท่ากับ 231.30 ล้านบาท เปรียบเทียบกับปีก่อนซึ่งเท่ากับ 92.42 ล้านบาท เพิ่มขึ้น 138.88 ล้านบาท จากสำรองหนี้สูญเงินลงทุนในลูกหนี้จากการบริหารหนี้ด้อยคุณภาพ 102.13 ล้านบาท เพิ่มขึ้น 85.58 ล้านบาท จากปี 2557 ที่เท่ากับ 16.55 ล้านบาท
นอกจากนี้ ได้ประกาศจ่ายปันผลงวดดำเนินงานวันที่ 1 ม.ค. 2558 ถึงวันที่ 31 ธ.ค. 2558 เป็นเงินสดจำนวน 0.16 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 12 เม.ย. 2559และกำหนดจ่ายเงินปันผลในวันที่ 6 พ.ค. 2559